DA Den Europæiske Unions Tidende C 238/8

Offentliggørelse af en ansøgning i henhold til artikel 8, stk. 2, i Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer

2009/C 238/07

Denne offentliggørelse giver ret til at gøre indsigelse mod ansøgningen, jf. artikel 9 i Rådets forordning (EF) nr. 509/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM REGISTRERING AF EN GARANTERET TRADITIONEL SPECIALITET

RÅDETS FORORDNING (EF) Nr. 509/2006

»TRADITIONALLY FARMED GLOUCESTERSHIRE OLD SPOTS PORK«

EF-Nr.: UK-TSG-007-0024.13.02.2004

1. Den ansøgende sammenslutnings navn og adresse:

Navn: The Gloucestershire Old Spots Pig Breeders’ Club Adresse: Freepost (GL442) Cirencester Gloucestershire GL7 5BR UNITED KINGDOM Tlf. +44 1285860229 Fax +44 1285860229 E-mail: mail@oldspots.org.uk

2. Medlemsstat eller tredjeland:

Det Forenede Kongerige

3. Varespecifikation:

3.1. Navn(e), der søges registreret (artikel 2 i forordning (EF) nr. 1216/2007):

»Traditionally Farmed Gloucestershire Old Spots Pork«

3.2. Navnets art:

 Navnet er specifikt i sig selv Navnet udtrykker landbrugsproduktets eller fødevarens specificitet

Specificiteten ved Traditionally Farmed Gloucestershire Old Spots Pork skyldes den traditionelle uforædlede race og den traditionelle produktionsmetode, som til gengæld giver svinekødet dets karakteristiske fysisk-kemiske og organoleptiske egenskaber.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006:

Navnet søges forbeholdt det pågældende produkt  Navnet søges ikke forbeholdt det pågældende produkt

Mens der i titlen anvendes ordet »pork« (svinekød), gælder denne registrering for alle produkter, der stammer fra svinet, herunder bacon, pølser, skinker osv.

3.4. Produktets art:

Kategori 1.1 — Fersk kød

3.5. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 1, i Kommissionens forordning (EF) nr. 1216/2007):

Traditionally Farmed Gloucestershire Old Spots Pork er karakteriseret ved følgende egenskaber:

— tykkere spæklag

— mindre muskeldimensioner

— mindre bleg (mørkere) muskelfarve

— bedre bevarelse af fugtigheden i muskelstrukturen under nedfrysning og tilberedning

— større mørhed og saftighed

— og en anderledes smagsprofil

i forhold til konventionelt produceret svinekød.

Dette understøttes af forskning, der er foretaget med henblik på at sammenligne de vigtigste fysiske, kemiske, mikrobiologiske og organoleptiske egenskaber ved Traditionally Farmed Gloucestershire Old Spots Pork med svinekød, der stammer fra »moderne« svineracer, og som er forarbejdet i industrislagterier. Det er herved muligt at foretage en objektiv sammenligning mellem traditionelt produceret svinekød fra en traditionel »gammeldags« race og konventionelt produceret »moderne« svinekød, således som forbrugerne normalt får det.

Kvaliteten af slagtekroppe og kød fra svin af racen Gloucestershire Old Spots (GOS) og moderne racer er blevet vurderet med hensyn til muskelfarve, pH, muskelbredde og -dybde, spæklagets tykkelse, tilberedningstid, nedfrysnings- og tilberedningstab samt sensoriske (spisemæssige) egenskaber. Musklens ernæringsmæssige egenskaber blev ligeledes vurderet med hensyn til dens fedtsyresammensætning. Kød fra GOS havde mindre longissimus-muskeldimensioner og tykkere spæklag end kød fra konventionelt producerede svin. Det havde tilsvarende muskel pH, men mørkere muskelfarve og mindre nedfrysnings- og tilberedningstab. Den tid, det tog at nå 72 °C i indre temperatur under stegningen, var længere i GOS i forhold til »moderne« svinekød. Koteletter fra GOS fik en højere score fra et smagspanel med hensyn til konsistens (mørhed) og saftighed og større svinekødssmag i forhold til »moderne« svinekød. Der var en tendens til unormal smag i GOS, således at disse resultater antyder en anderledes »smagsprofil« i GOS.

De relevante værdier for Traditionally Farmed Gloucestershire Old Spots Pork er som følger:

Fysiske egenskaber

Farve

Middelværdier ved luftpakket kød er som følger:

Lyshed 53,9 Rødhed 7,33 Gulhed 6,67 Farvestyrke 9,94 Farvetone 42,31

Vævstykkelse

Middelværdier er som følger:

Muskelbredde 86,6 mm Muskeldybde 46,3 mm Spæklagets tykkelse (ekskl. hud) 11,5 mm

Kemiske egenskaber

Muskelfedtindhold og fedtsyresammensætning

Forholdet mellem polyumættede fedtsyrer og mættede fedtsyrer (P/S-forholdet) Middelværdi på 0,60.

Udskæringer af svinekød vil normalt være kam og mindre udskæringer deraf, f.eks. koteletter, skinke, bov, spareribs og brystflæsk, men udelukker ikke en række lokale varianter såsom Bath Chaps osv. Bath Chap er en svinekæbe, udbenet, i saltlage og tilberedt. Andre produkter, som stammer fra Traditionally Farmed Gloucestershire Old Spots Pork, omfatter bacon, pølser, skinker osv.

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1 henviser til (artikel 3, stk. 2, i forordning (EF) nr. 1216/2007):

Traditionally Farmed Gloucestershire Old Spots Pork skal stamme fra stambogsførte svin af racen Gloucestershire Old Spots. Disse svin skal være registreret som racerene hos British Pig Association eller en anden svineavlerorganisation, som fører en stambog for Gloucestershire Old Spots, og som er autoriseret af en offentlig myndighed i overensstemmelse med den relevante lovgivning.

For at kunne opfylde specifikationen »Traditionally Farmed« skal producenter og forarbejdningsvirksomheder overholde følgende krav

Foder

Definitionen af »Traditionally Farmed« er, at svinene er opdrættet fra fødsel til slagtning i et miljø, der gør det muligt for dem at vokse med en naturlig hastighed. Som følge heraf er den daglige vægtforøgelse reduceret, og antallet af dage til slagtningen er forøget. For at opnå dette gives der foder med lavere proteinindhold (15-18 % protein med essentielle fedtsyrer, herunder lysin) om nødvendigt suppleret med frugt og grønsager, sukkerroepulp osv. fra fravænning til færdigfedning på en så styret måde, at et overdrevent spæklag undgås. GOS-svin, der er opfodret på denne måde, vil producere spæklag på 12-16 mm tykkelse målt ved P2. Kommercielt opdrættede svin fodres normalt med en blanding på mellem 18 og 22 % protein og forventes at have et mindre spæklag på 5-8 mm.

Ved denne foderordning ligger den gennemsnitlige alder, før slagtevægten nås (55-61 kg slagtet vægt), på 180 dage (mindst 160 dage) i modsætning til 140-165 dage ved kommerciel fedning af svin. Det længere tidsrum, til slagtevægten nås, er en del af grunden til den større smag og saftighed i svinekødet.

Miljø

Det miljø, hvor svinene opholder sig, påvirker også spisekvaliteten. Svin kan opdrættes udendørs eller indendørs, forudsat at følgende krav opfyldes.

Udendørs opdræt

Traditionally Farmed Gloucestershire Old Spots Pork-svin skal holdes ved en belægningsgrad på 15-20 søer pr. ha. Alle kuld skal holdes særskilt sammen med moderdyret, indtil de er mærket med henblik på identifikation i overensstemmelse med de regler, der er fastsat af British Pig Association eller en tilsvarende organisation. Ifølge reglerne skal begge forældre være registrerede stambogsførte Gloucestershire Old Spots, og når svinene er otte uger gamle, eller før svinene blandes med andre svin, skal de »fødselsanmeldes« (»Birth Notified« — første fase i registreringsprocessen), og de skal mærkes permanent i ørerne med deres registreringsnummer.

Svin mellem fravænning og færdigfedning skal holdes ved en belægningsgrad på højst 100 svin pr. ha.

Alle svin, der holdes udendørs, skal have adgang til tilstrækkelig ly/skygge samt mudder, vandhuller eller brusere. Om vinteren skal svinene have adgang til tør jord inden for deres indhegning.

Indendørs opdræt

Bygningerne skal være godt ventilerede og kan have åbne sider, forudsat at de svin, der holdes deri, kan søge ly under dårlige vejrforhold. Der skal være tilstrækkeligt dagslys, således at alle svin kan ses uden vanskelighed. Tremmegulve er ikke tilladt af hensyn til dyrenes velfærd. Der skal altid være tilstrækkeligt med ren strøelse.

Mindstearealet pr. svin er følgende:

20-30 kg levende vægt: 0,35 m2

30-50 kg levende vægt: 0,50 m2

50-85 kg levende vægt: 0,65 m2.

Der skal til enhver tid være ren og tør strøelse og adgang til rent vand.

Avl

Anvendelse af medicin skal holdes på et minimum og undgås, såfremt det ikke er absolut nødvendigt. Den eneste undtagelse er brug af medicin til parasitbekæmpelse.

Rutinemæssig halekupering og tandklipning er ikke tilladt.

Fravænning — under normale omstændigheder mindst 42 dage; der anbefales 56 dage.

Transport

Traditionally Farmed Gloucestershire Old Spots Pork-svin skal transporteres til slagtning direkte fra gården og må ikke transporteres sammen med svin fra andre besætninger.

Færdigfedede svin, der transporteres til slagteriet, skal transporteres ved 200 kg/m2.

Fra slagtning til detailhandel

Slagtningen foregår på små slagterier for at mindske dyrenes stressbelastning.

Slagtekroppe fra Traditionally Farmed Gloucestershire Old Spots-svin skal »hænge« ikke-udbenet i en periode på 3-4 dage efter slagtningen.

Opskæres svinekroppen før dette tidsrum, kan musklerne beskadiges. Dette kan gøre det vanskeligere at partere kødet og eventuelt medføre en uønsket fornemmelse af sejhed i slutproduktet.

Traditionally Farmed Gloucestershire Old Spots Pork stammer fra svin, der er produceret som beskrevet og som sådan egner sig til traditionelle bearbejdningsmetoder og partering. Der kan være stor forskel i slagtekroppenes form og fedtindhold hovedsagelig som følge af de individuelle avlslinjer og den måde, hvorpå de forskellige producenter færdigfeder deres besætning.

Denne forskel betyder, at slagteren skal overveje sine snit for at sikre, at kødet får den bedste udskæring og værdi. Således kan f.eks. størrelsen af brystet variere meget i forhold til kammen, ligesom kødmængden fra boven.

De endelige udskæringer fra Traditionally Farmed Gloucestershire Old Spots-svin er de samme som fra kommercielt opdrættede svin (kam og mindre udskæringer deraf, f.eks. koteletter, skinke, bov, spare ribs og bryst), men slagterens vurdering vil være af afgørende betydning for, hvordan opskæringen tager sig ud. Traditionally Farmed Gloucestershire Old Spots må som sådan ikke forarbejdes i industrielle produktionsanlæg.

Det bedste salgstidspunkt for svinekødet er inden for fire til ni dage efter slagtningen.

3.7. Landbrugsproduktets eller fødevarens specificitet (artikel 3, stk. 3, i Kommissionens forordning (EF) nr. 1216/2007):

Specificiteten ved Traditionally Farmed Gloucestershire Old Spots Pork skyldes:

— den traditionelle uforædlede race og den traditionelle produktionsmetode, som til gengæld giver svinekødet dets karakteristiske fysisk-kemiske og organoleptiske egenskaber.

Traditionel produktionsmetode

Den ikke-intensive opdrætsmetode reducerer svinenes stressbelastning. Foderordningen og opdrætsmiljøet betyder, at svinene vokser langsommere. Slagtningen foregår på små slagterier, og kroppene skal modne ikke-udbenet i 3-4 dage. Under den afsluttende fase af forberedelsen af kødet, før det sælges til kunden, er det vigtigt, at forarbejdningsvirksomheden er i stand til at foretage en god opskæring.

Fysisk-kemiske og organoleptiske egenskaber

Kødets udseende — Mørkere end konventionelt produceret svinekød med mindre variation i muskel pH. Dette skyldes fraværet af stress blandt svinene før slagtningen.

Muskel- og fedtmålinger, tilberedningstid, frysning og tilberedningstab — Resultaterne af den seneste forskning viser, at Traditionally Farmed Gloucestershire Old Spots Pork har mindre muskelbredde og dybde og et tykkere spæklag end konventionelt svinekød. Dette er i overensstemmelse med tidligere studier, som viser, at sådanne karakteristika er en konsekvens af, at der anvendes en uforædlet svinerace, hvor der i mindre grad er sket en udvælgelse med henblik på magert kødindhold end i moderne racer.

Sensorisk analyse — Forskningen viser, at Traditionally Farmed Gloucestershire Old Spots Pork får en højere score for konsistens (mørhed) og saftighed end konventionelt produceret svinekød. Dette skyldes, at muskelkødet fra Gloucestershire Old Spots-svin er bedre til at bevare fugtigheden. Kødets mørhed påvirkes også af modnings-/konditioneringstiden. Smagsprøver udført i forbindelse med forskningen viser desuden, at Traditionally Farmed Gloucestershire Old Spots Pork har en anderledes smagsprofil.

3.8. Landbrugsproduktets eller fødevarens traditionelle karakter (artikel 3, stk. 4, i Kommissionens forordning (EF) nr. 1216/2007):

Racen blev udviklet i Gloucestershire i Berkeley Vale. Den fandtes i dalområdet omkring floden Severn, hvor den i mange år traditionelt blev holdt som svin blandt husmænd og landarbejdere.

Racen menes at nedstamme fra det uforædlede Berkshire-svin og det oprindelige Gloucester-svin. I »The Rural Economy of Gloucestershire« beskriver William Marshall i 1780'erne de svin, som han fandt i Vale of Gloucester: »den høje, lange, hvide race, der formentlig tidligere var den fremherskende race her på øen, anses her stadig for den »ægte Gloucestershire-race«. Dyrene når en betydelig størrelse. På nuværende tidspunkt er Berkshire og en krydsning mellem disse to racer de dominerende arter.« Der er tegn på, at der skete en vis avl med Old English Bacon Pig (i dag British Saddleback). I »The Pig, Its Origins and Varieties« beskriver H.D. Richardson Gloucester-svinet som værende »robust, meget formeringsdygtigt og rentabelt med hensyn til kødproduktion — frem for baconproduktion. De er udmærkede avlssvin, og deres kød siges også at være af bedste kvalitet«.

Gloucestershire var kendt for ostefremstilling og æbleplantager. Gloucestershire Old Spot-svinet trivedes godt på biprodukterne heraf og omdannede disse til værdifuld protein. Ifølge overleveringen skyldes de sorte pletter nedfaldne æbler, der har ramt svinene. For at markere denne races popularitet og dens gode egenskaber er en række pubber, kroer og selv en øl opkaldt efter den.

3.9. Minimumskravene om procedurerne for verifikation af specificiteten (artikel 4 i Kommissionens forordning (EF) nr. 1216/2007):

Kontrollen af Traditionally Farmed Gloucestershire Old Spots Pork omfatter følgende:

— Stikprøvekontrol af hele produktionskæden lige fra avls-/fedningsbedrifterne — herunder kontrol af slagternes optegnelser over slagtekroppe modtaget fra avlerne med henblik på at bekræfte/kontrollere kødets oprindelse og sikre, at de korrekte procedurer er blevet overholdt. Alle stambogsførte svin af racen Gloucestershire Old Spots, hvis fødsel er blevet anmeldt, skal være øremærket i overensstemmelse med de regler, der er fastsat af British Pig Association (BPA), eller tilsvarende regler. Den første kontrol skal derfor bestå i at undersøge, om den slagtekrop, der er modtaget fra slagteriet, har samme ørenummer som det svin, der er leveret af producenten, og at dette er i overensstemmelse med de relevante onlineregistreringer. Slagterne skal derefter opbevare dette kød særskilt og mærket i kølerum og diske. Hvis hovedet af en eller anden grund fjernes på slagteriet, skal slagtekroppen kunne spores tilbage til avleren ved hjælp af tatoveringsmærket på skulderen.

— Kontrol af de relevante avlsforeningsregistre.

— Kontrol på gårdene for at sikre, at den krævede produktionsmetode er overholdt: foder, belægningsgrad, avl og transport.

— Kontrol af overensstemmelsen med fastsatte kvalitetsnormer med hensyn til vægt, slagtekrop, egenskaber osv. Denne kontrol skal omfatte de vigtigste fysiske, kemiske og mikrobiologiske egenskaber ved kødet som angivet i produktbeskrivelsen.

— Kontrol af sporbarheden fra slagteri til detailforretninger.

4. Myndigheder eller organer, der kontrollerer overholdelsen af varespecifikationen:

4.1. Navn og adresse:

Navn: Product Authentication Inspectorate Limited Adresse: Rowland House 65 High Street Worthing W. Sussex BN11 1DN UNITED KINGDOM Tlf. +44 1903237799 Fax +44 1903204445 E-mail: enquiries@thepaigroup.com

 Offentlig Privat

Dette private kontrolorgan overholder betingelserne i standard EN 45011.

4.2. Myndighedens eller organets særlige opgaver:

Ovennævnte kontrolorgan har ansvaret for kontrollen af den samlede specificitet.